《台城路》
清代·杨芳灿

柳丝不绾离人住，篷窗一枕残醉。衣上香痕，酒边愁绪，小梦暗随潮尾。

红牙拍碎。忘不得樽前，销魂曲子。解说相思，晓寒曾汲井华水。

轻桡堤畔初舣。望高楼天末，个人憔悴。林月微黄，溪风澹碧，夜色半江迢递。

倚舷凝睇。又津鼓频催，峭帆千里。渺渺啼鸦，水天渔唱起。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。